**Povzetek revizijskega poročila *Pravilnost poslovanja Občine Solčava v delu, ki se nanaša na zadolževanje***

Računsko sodišče je revidiralo *pravilnost poslovanja Občine Solčava v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31.* *10. 2014.* Cilj revizije je bil izrek mnenja o pravilnosti poslovanja Občine Solčava v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31. 10. 2014.

Računsko sodišče je o pravilnosti poslovanja Občine Solčava v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31. 10. 2014, izreklo *negativno mnenje*, ker Občina Solčava ni poslovala v skladu s predpisi v naslednjih primerih:

* v Odloku o spremembi Odloka o proračunu Občine Solčava za leto 2011 ni načrtovala obsega zadolžitve; za sklenitev posojilne pogodbe v znesku 300.000 evrov in tudi ob sklenitvi dveh aneksov k posojilni pogodbi, s katerima je podaljšala rok odplačila glavnice, ni pridobila soglasja Ministrstva za finance; dolgoročno se je zadolžila s sklenitvijo dveh pogodb o obročnem plačilu obveznosti, ne da bi upoštevala postopke zadolževanja občin; v letih 2010 in 2011 se je zadolžila, čeprav je z odplačilom dolga v letu 2010 za 21,5 odstotne točke oziroma za 184.534 evrov in v letu 2011 za 33,3 odstotne točke oziroma za 320.834 evrov presegla zakonsko dovoljeno mejo dovoljene zadolžitve; stanje likvidnostne zadolžitve je 21. 1. 2014 za 5,6 odstotne točke in 25. 9. 2014 za 8,2 odstotne točke preseglo zakonsko dovoljeno višino 5 odstotkov vseh izdatkov zadnjega sprejetega proračuna; za štiri likvidnostna posojila v delu, ki niso bila odplačana v letu najema, ni pridobila soglasja Ministrstva za finance;
* izvršeni izdatki za odplačilo dolga so v štirih proračunskih letih presegli načrtovane izdatke; ni v celoti izvajala nadzora nad zadolževanjem pravnih oseb javnega sektorja na ravni občine, saj se je javni zavod, katerega soustanoviteljica je, zadolžil brez soglasja občinskega sveta;
* pri plačilu obveznosti iz proračuna v letih od 2009 do 2013 in v obdobju od 1. 1. do 31. 10. 2014 ni upoštevala zakonskih plačilnih rokov;
* ni pridobila podatkov o stanju zadolženosti pravne osebe javnega sektorja na ravni občine na 31. 12. 2012 in 31. 12. 2013; Ministrstvu za finance ni pravočasno poročala o stanju zadolženosti občine in pravnih oseb javnega sektorja na ravni občine na 31. 12. 2012 in 31. 12. 2013 ter o četrtletnem stanju zadolženosti občine in pravnih oseb javnega sektorja na ravni občine za prvo, drugo in tretje trimesečje leta 2014.

Računsko sodišče je Občini Solčava podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 5. januarja 2016